KIRJALLINEN KYSYMYS P-1233/02 esittäjä(t): Gabriele Stauner (PPE-DE) komissiolle. Komission jäsenten palkkojen lisät.



Virallinen lehti nro 277 E , 14/11/2002 s. 0162 - 0163



KIRJALLINEN KYSYMYS P-1233/02 esittäjä(t): Gabriele Stauner (PPE-DE) komissiolle (23. huhtikuuta 2002) Aihe: Komission jäsenten palkkojen lisät Voiko komissio vahvistaa, että osa joidenkin sen jäsenten palkasta maksetaan muihin EU:n jäsenvaltioihin eikä Belgiassa oleville tileille, kuten määräysten mukaan pitäisi tehdä. Voiko komissio vahvistaa, että se tällaisten maksusuoritusten yhteydessä maksaa niin kutsuttuihin korjauskertoimiin perustuvia lisiä, jotka siirrettäessä rahaa esimerkiksi Yhdistyneeseen kuningaskuntaan korottavat maksettavaa summaa yli 60 prosentilla? Miten tällaisia tulojenlisäyksiä voidaan perustella, ottaen huomioon että komission jäsenten palkka jo sellaisenaan on suuri? Voiko komissio vahvistaa, että neuvosto on tosin varannut kyseiset lisät käytettäviksi tietyissä rajoissa virkamiesten palkkojen maksamiseen, mutta ei komission jäsenten palkkojen maksamiseen? Voiko komissio vahvistaa, että sen talousarviossa (budjettikohta A-1090) oikeusperustaksi ilmoittamaan komission jäsenten palkkausta koskevien sääntöjen 4 a artiklaan ei sisälly sääntöjä, jotka mahdollistaisivat korjauskertoimien soveltamisen rahoja toiseen maahan siirrettäessä? Voiko komissio ilmoittaa, ovatko hallintomenoista vastaava komission varapuheenjohtaja ja varainhoidon valvonnasta vastaava komission jäsen saaneet tällaisia lisiä (ja jos ovat, kuinka paljon)? Neil Kinnockin komission puolesta antama vastaus (10. kesäkuuta 2002) Komission jäsenten palkan oikeusperustasta säädetään neuvoston asetuksessa (EY, EHTY, Euratom) N:o 422/67/ETY, N:o 5/67/Euratom(1), ja tämä oikeusperusta määrittelee komission puheenjohtajan, varapuheenjohtajien ja jäsenten, yhteisöjen tuomioistuimen presidentin, tuomarien, julkisasiamiesten ja kirjaajan sekä yhteisöjen ensimmäisen oikeusasteen tuomioistuimen presidentin, jäsenten ja kirjaajan palkkajärjestelyt(2). Lisäksi vakituisiin virkamiehiin sovellettavia henkilöstösääntöjen määräyksiä sovelletaan komission, yhteisöjen tuomioistuimen ja tilintarkastustuomioistuimen jäseniin luonnollisesti edellyttäen, että näiden säännöstöjen välillä ei ole ristiriitaa. Koska esimerkiksi jäseniin heidän alkuperämaissaan sovellettavat ehdot voidaan rinnastaa vakituisia virkamiehiä koskeviin ehtoihin, henkilöstösääntöjen liitteen VII 17 artiklan 2 ja 3 kohtaa on aina sovellettu myös komission, yhteisöjen tuomioistuimen ja tilintarkastustuomioistuimen jäseniin samoin kuin yhteisiä sääntöjä korjauskertoimen avulla korjattujen palkkaosuuksien siirroista. Näitä EU:n toimielinten virkamiesten palkkojen siirtoja koskevia sääntöjä rajoituksineen sovelletaan samaan tapaan komission, yhteisöjen tuomioistuimen ja tilintarkastustuomioistuimen jäseniin. Nykyisen lainsäädännön ja käytännön mukaisesti alkuperämaahan siirretty määrä on korjattava kyseisen maan korjauskertoimen avulla. Korjauskertoimella tasoitetaan Eurostatin laskemia ja neuvoston vuosittain vahvistamia ostovoiman eroja. Virkamiesten tapaan jäsenten on itse hoidettava perhe- tai yksityisvelvoitteiden hoitamisesta toisessa jäsenvaltiossa, yleensä alkuperämaassaan, aiheutuvat kustannukset. Tätä käytäntöä on aina sovellettu komission puheenjohtajan ja jäsenten lisäksi yhteisöjen tuomioistuimen presidenttiin, tuomareihin, julkisasiamiehiin ja kirjaajaan sekä tilintarkastustuomioistuimen jäseniin. Neuvosto ja Euroopan parlamentti ovat budjettivallan käyttäjinä vuosittain hyväksyneet komission, yhteisöjen tuomioistuimen ja tilintarkastustuomioistuimen jäseniä koskevat järjestelyt, joiden mukaisesti korjatut määrät siirretään korjauskertoimia koskevaan budjettikohtaan A-1090 kuuluvien määrärahojen turvin. Tätä budjettikohtaa koskevassa huomautuksessa todetaan, että määrärahaa voidaan käyttää myös kustannuksiin, joita muuhun kuin työskentelymaahan siirrettävän palkkaosuuden korjaamisesta aiheutuu. Tilintarkastustuomioistuin kuitenkin ilmoitti komissiolle 17. toukokuuta 2002 tilintarkastustuomioistuimen jäsenten 16. toukokuuta 2001 tekemästä päätöksestä, jossa katsottiin, että korjattujen palkkaosuuksien siirroille ei ole olemassa selkeää oikeusperustaa ja että tilintarkastustuomioistuimen jäsenet keskeyttävät siirrot 1. heinäkuuta alkaen, kunnes oikeusperusta on selvitetty. Vaikka komissio edelleenkin pitää tähän asti noudatettua käytäntöä oikeudellisesti perusteltuna, se on kuitenkin ottanut huomioon tilintarkastustuomioistuimen päätöksen ja katsoo, että sen on syytä noudattaa samaa menettelytapaa 1. heinäkuuta alkaen toistaiseksi. Menettelytapaa koskevat ohjeet on lähetetty niille yksiköille, joita asia koskee. Yleisemmällä tasolla voidaan todeta, että komissio aikoo tutkia asiaa yhdessä muiden toimielinten kanssa ja tarkastelee kaikkia asian kannalta merkityksellisiä seikkoja. Näihin seikkoihin kuuluu se, että komissio on henkilöstösääntöuudistuksen yhteydessä ehdottanut korjattujen palkkaosuuksien siirtojen huomattavaa supistamista virkamiesten ja siten myös komission jäsenten osalta. Lisäksi on tarkasteltava sitä, onko epäilysten hälventämiseksi syytä luoda selkeä oikeudellinen perusta, jota nimenomaisesti sovellettaisiin komission, yhteisöjen tuomioistuimen ja tilintarkastustuomioistuimen jäseniin. (1) EYVL L 187, 8.8.1967. (2) Sellaisena kuin se on viimeksi muutettuna Euroopan yhteisöjen virkamiesten ja muun henkilöstön palkkojen ja eläkkeiden sekä näihin palkkoihin ja eläkkeisiin liittyvien korjauskertoimien mukauttamisesta 1 päivästä heinäkuuta 2001 17. joulukuuta 2001 annetulla neuvoston asetuksella (EY, EHTY, Euratom) N:o 2581/2001, EYVL L 345, 29.12.2001.